বিহারে কবে হবে নির্বাচন? আজই ঘোষণা হতে পারে দিনক্ষণ!

ওয়েব ডেস্ক : বিহারের বিধানসভা নির্বাচনের (Bihar Assembly Election 2025) দিনক্ষণ সোমবারই ঘোষণা করতে পারে নির্বাচন কমিশন (Election Commission)। এমনটাই জানা যাচ্ছে কমিশন সূত্রে। সূত্রের খবর, আজ বিকাল চারটের সময় দিল্লির বিজ্ঞান ভবন থেকে ভোটের দিনক্ষণ ঘোষণা করা হতে পারে।

রবিবারই সাংবাদিক সম্মেলন করে মুখ্য নির্বাচন কমিশনার জ্ঞানেশ কুমার (Gyanesh Kumar) জানিয়েছিলেন, মেয়াদ শেষের আগেই হবে বিহার বিধানসভার নির্বাচন। জানা যাচ্ছে, সেই কারণে আজই ভোটের দিনক্ষণ ঘোষণা করা হতে পারে। প্রসঙ্গত, বিহারের বিধানসভার মেয়াদ শেষ হচ্ছে ২০২৫ সালের ২২ নভেম্বর। আর তার আগেই এই ভোট প্রক্রিয়া শেষ করতে চাইছে কমিশন। এই নির্বাচনে একদিকে বিজেপি, JDU এবং এলজেপি-র এনডিএ সংগঠন, অন্যদিকে আরজেডি, কংগ্রেস এবং বাম দলগুলির ইন্ডিয়া জোট-এর মধ্যে ক্ষমতা দখলের লড়াই চলবে।

আরও খবর : ভয়াবহ অগ্নিকাণ্ড হাসপাতালে, মৃত ৭

সম্প্রতি বিহারে এসেছিলেন মুখ্য নির্বাচন কমিশনার জ্ঞানেশ কুমার (Gyanesh Kumar)। তার পরে রবিবার পাটনায় এক সাংবাদিক সম্মেলন করেন তিনি। সেখান থেকে তিনি ঘোষণা করেছেন, বিহারের নির্বাচনে প্রতিটি বুথে থাকবে ১,২০০ ভোটার। যা আগে ছিল ১,৫০০। পাশপাশি ইভিএমে প্রার্থীদের রঙিন ছবি থাকবে বলে জানিয়েছেন।

অন্যদিকে, এর আগে ২০২০ সালে তিন দফায় নির্বাচন হয়েছিল বিহারে (Bihar)। সেই সময় ২৮ অক্টোবর, ৩ নভেম্বর ও ৭ নভেম্বর ভোট হয়েছিল। ফল ঘোষণা করা হয়েছিল ১০ নভেম্বর। তবে এ বার কত দফায় ভোট হবে সেটা এখন দেখার বিষয়।